14.4.2023.
HR
Službeni list Europske unije
C 132/109 četvrtak, 6. listopada 2022.
I. budući da je, prema Međuvladinoj znanstveno-političkoj platformi o biološkoj raznolikosti i uslugama ekosustava i Međuvladinom panelu o klimatskim promjenama, morska biološka raznolikost ozbiljno ugrožena; budući da je Europska agencija za okoliš izdala upozorenja o trenutačnom stanju degradacije europskog morskog okoliša i nužnosti hitne obnove naših morskih ekosustava rješavanjem pitanja utjecaja ljudskih aktivnosti na morski okoliš; budući da su morska žarišta kao što su koraljni grebeni, šume mangrova i dna prekrivena morskom travom ozbiljno narušena i ugrožena klimatskim promjenama i onečišćenjem;
J. budući da bi nepostizanje ciljeva Pariškog sporazuma imalo golem utjecaj na okoliš i gospodarske troškove, uključujući povećanje vjerojatnosti da će razina temperature dostići kritičnu točku na kojoj je ograničena sposobnost prirode da apsorbira ugljik u oceanima;
K. budući da kitovi povećavaju produktivnost ekosustava i imaju važnu ulogu u hvatanju ugljika iz atmosfere; budući da svaki veliki kit tijekom svojeg životnog vijeka u prosjeku sekvestrira 33 tone CO2; budući da bi prema izračunima Međunarodnog monetarnog fonda došlo do znatnog povećanja fitoplanktona pozitivnog na klimu ako bi se brojno stanje kitova vratilo na razdoblje prije kitolova, što bi dovelo do dodatnog hvatanja stotina milijuna tona CO2 godišnje, što odgovara iznenadnoj pojavi 2 milijarde stabala (15); budući da bi zaštita kitova trebala biti prioritet međunarodnog upravljanja oceanima;
L. budući da bi oceane trebalo priznati na međunarodnoj razini kao globalno zajedničko dobro i da bi ih trebalo zaštititi s obzirom na njihovu jedinstvenost i međusobnu povezanost te ključne usluge ekosustava koje pružaju, o kojima ovise opstanak i dobrobit sadašnje i buduće generacije;
M. budući da najudaljenije regije i otoci EU-a zahvaljujući svojim zemljopisnim značajkama i posebnostima omogućuju Europskoj uniji da iskoristi geostratešku, ekološku, gospodarsku i kulturnu dimenziju oceana, ali joj daju i odgovornost; budući da su najudaljenije regije i otoci među najpogođenijima klimatskim promjenama, posebno u pogledu održivog razvoja, u usporedbi s ostatkom EU-a i ostatkom razvijenog svijeta;
N. budući da je Europska agencija za okoliš upravljanje oceanima definirala kao „upravljanje svjetskim oceanima i njihovim resursima i njihovo iskorištavanje na način koji ih održava zdravima, produktivnima, sigurnima i otpornima” (16);
O. budući da plavo gospodarstvo EU-a izravno osigurava 4,5 milijuna radnih mjesta i obuhvaća sve industrije i sektore povezane s oceanima, morima i obalama, kao što su pomorski promet, pomorski putnički prijevoz, ribarstvo i proizvodnja energije, kao i luke, brodogradilišta, obalni turizam i kopnena akvakultura; budući da su gospodarska pitanja povezana s oceanima važan element paketa europskog zelenog plana i plana oporavka te budući da bi razvoj održivog plavoga gospodarstva u pogledu morskih ekosustava mogao znatno potaknuti gospodarski razvoj i otvaranje radnih mjesta, posebno u obalnim i otočnim zemljama i regijama te u najudaljenijim regijama (17);
P. budući da su na sastanku na vrhu „Jedan ocean” održanom u Brestu u veljači 2022.
Francuska i Kolumbija osnovale globalnu koaliciju za plavi ugljik te da je pokrenuta i koalicija visokih ambicija u pogledu BBNJ-a;
1. poziva EU da bude predvodnik u zaštiti oceana, obnovi morskih ekosustava i podizanju razine osviještenosti o ključnoj ulozi oceana u održavanju planeta ugodnog za život i ljudima i životinjama te o brojnim koristima koje on donosi našim društvima; smatra da je u tom kontekstu važno poboljšati naš odnos s oceanima; potiče Komisiju da promiče bolju integraciju pitanja očuvanja oceana u druga područja politike, među ostalim na predstojećim konferencijama o klimi i biološkoj raznolikosti, posebno na konferencijama COP15 i COP27;
(15) (16) (17)
Međunarodni monetarni fond, „Strategija za zaštitu kitova može ograničiti stakleničke plinove i globalno zatopljenje”, prosinac 2019.
Europska agencija za okoliš, „Upravljanje oceanima”, 5. svibnja 2022.
Kao što je potvrđeno u Rezoluciji Parlamenta od 3. svibnja 2022. naslovljenoj „Prema održivom plavom gospodarstvu u EU-u: uloga sektora ribarstva i akvakulture”.